ปีมังกรทองของ สยามแก๊ส
บริษัท สยามแก๊ส แอนด์ ปิโตรเคมีคัลส์ (SGP) ได้ทุ่มเงินออกไปลงทุนยังต่างประเทศในช่วงกว่า 2 ปีที่ผ่านมา ปีนี้ถึงเวลาเก็บเกี่ยวผลที่ลงทุนไป
21 ก.พ. 2555

บริษัท สยามแก๊ส แอนด์ ปิโตรเคมีคัลส์ (SGP) ได้ทุ่มเงินออกไปลงทุนยังต่างประเทศในช่วงกว่า 2 ปีที่ผ่านมา ปีนี้ถึงเวลาเก็บเกี่ยวผลที่ลงทุนไป 
ด้วยความเฮงของบริษัท เป็นช่วงจังหวะดีที่ราคาก๊าซวิ่งขึ้นแรงทะลุ 1,000 เหรียญสหรัฐต่อตัน ไปแล้วในขณะนี้ ทำให้น่าจะได้กำไรจากสต๊อกสูงมากในไตรมาสแรก เมื่อเปรียบเทียบกับต้นทุนแถว 700800 เหรียญสหรัฐต่อตัน ในปี 2554
นอกจากนั้น ยังมั่นใจว่าทั้งปี 2555 รายได้จะสูงกว่า 5 หมื่นล้านบาท เพิ่มขึ้นมากเมื่อเทียบกับปีที่ผ่านมาที่มีประมาณ 3.8 หมื่นล้านบาท และปีก่อนหน้าอยู่ที่ 2.2 หมื่นล้านบาท
“วรวิทย์ วีรบวรพงศ์” ประธานกรรมการบริหาร SGP กล่าวอย่างมั่นใจในระหว่างนำทีมผู้บริหารพาคณะผู้สื่อข่าวเดินทางไปเมืองซัวเถา ประเทศจีน เพื่อร่วมเป็นสักขีพยานในการเซ็นบันทึกความเข้าใจ (เอ็มโอยู) ระหว่างบริษัทลูกในประเทศจีน คือ บริษัท สยาม โอเชียน แก๊ส แอนด์ เอ็นเนอร์จี (SOGEL) กับบริษัท Shantou Chenghai Hongshen Petroleum Gas เพื่อซื้อก๊าซจำนวน 13 หมื่นตันต่อเดือน ภายในระยะเวลา 3 ปี เมื่อวันที่ 18 ก.พ.ที่ผ่านมา 
วรวิทย์ กล่าวว่า บริษัทเดินธุรกิจมาถูกทางแล้วที่ออกไปลงทุนขนาดใหญ่ยังต่างประเทศ เพราะจะสามารถเติบโตได้มากกว่าการทำธุรกิจอยู่ในประเทศไทย ซึ่งก๊าซเป็นสินค้าที่รัฐบาลควบคุมราคา ทำให้ราคาค่อนข้างคงที่ จะได้ส่วนต่างหรือมาร์จินที่ไม่มากนัก ขณะเดียวกันบริษัทก่อตั้งมานานถึง 37 ปีแล้ว แต่ก็ยังไม่สามารถแซงหน้าผู้ขายอันดับหนึ่งของประเทศได้ นั่นก็คือ บริษัท ปตท. ดังนั้นจึงมองหาโอกาสการลงทุนในต่างประเทศ นอกจากมีความต้องการใช้ก๊าซจำนวนมหาศาลแล้วราคายังเคลื่อนไหวตามราคาตลาดโลกด้วย 
“การค้าขายก๊าซในประเทศเราจะรวยช้า เป็นน้ำซึมบ่อทราย ถ้าอยากจะเจริญเติบโตเร็วต้องออกไปข้างนอก จึงเริ่มไปประมูลซื้อกิจการของเชฟรอน โอเชียน แก๊ส แอนด์ เอ็นเนอร์จี ที่เมืองซัวเถา ประเทศจีน ในเดือน ก.ย. 2552 แม้ว่าเราจะเป็นผู้ชนะในราคา 51 ล้านเหรียญสหรัฐก็ตาม แต่ต้องใช้เวลาถึง 3 ปีกว่าจะแล้วเสร็จ และเพิ่งจะเริ่มทำธุรกิจในวันที่ 7 ธ.ค. 2554”
นอกจากบริษัทลงทุนในบริษัทดังกล่าวแล้ว ในปี 2553 เดือน มี.ค. ได้ลงทุนในประเทศเวียดนาม และยังไม่หยุดเพียงแค่นั้น ในปีเดียวกันนั้นเดือน ก.ค. บริษัทมีโอกาสซื้อกิจการจากบริษัท เชลล์ ในประเทศสิงคโปร์ และตอนปลายปีเดือน ธ.ค. ได้ซื้อกิจการจากบริษัท บีพี ที่เมืองจูไห่ ประเทศจีน 
นอกจากนี้ ยังสนใจลงทุนในเมืองอื่นๆ ของประเทศจีน รวมถึงประเทศพม่าด้วย โดยบริษัทมีเป้าหมายในการซื้อกิจการแทนการสร้างเองที่ต้องใช้เวลานานถึง 710 ปีไม่ทันใจ และการซื้อกิจการยังได้เทคโนโลยีที่ทันสมัยด้วย ทั้งนี้การลงทุนในแต่ละครั้งกำหนดอัตราผลตอบแทนจากการลงทุน หรือ IRR ไม่ต่ำกว่า 15% ในส่วนของซัวเถานี้น่าจะได้ IRR สูงถึง 23% และคาดว่าจะมีรายได้ถึงจุดคุ้มทุนภายใน 7 ปี แต่หากราคาก๊าซในตลาดสูงอย่างวันนี้ ก็น่าจะเร็วกว่านั้น 
การซื้อกิจการจากเชฟรอน บริษัทได้ท่าเรือขนาดใหญ่ เรือที่ซื้อก๊าซมาจากประเทศในแถบตะวันออกสามารถเข้ามาจอดเทียบท่าและขนถ่ายก๊าซเข้าไปเก็บที่ถ้ำใต้ดินได้มากถึง 1 แสนตัน ได้ทางท่อโดยตรง และรวมกับถ้ำเก็บก๊าซของบริษัทย่อยที่เมืองจูไห่ บริษัท Sino Siam Gas ที่มีถ้ำใต้ดินเก็บได้ถึง 2 แสนตัน ทำให้บริษัทมีแหล่งเก็บก๊าซสูงที่สุดในเอเชียตะวันออก ชนะอันดับสองที่เก็บได้ 2.5 แสนตัน ซึ่งทำให้บริษัทสามารถซื้อก๊าซในช่วงราคาต่ำๆ มาสะสมได้มาก เพื่อรอจังหวะขายออกในราคาสูง 
“เราลงทุนในเมืองซัวเถาของจีนตอนใต้ในมณฑลกวางตุ้ง เพราะนอกจากสามารถขายก๊าซได้จำนวนมากแล้ว ในฐานะที่เป็นเขตอุตสาหกรรมมีความต้องการใช้ก๊าซประมาณ 28% ของประเทศจีนแล้ว ทำเลที่ตั้งยังอยู่ใกล้ประเทศเกาหลีใต้และไต้หวัน และยังสามารถส่งออกไปขายยังประเทศเวียดนามได้ด้วย ตลาดในบริเวณนี้ใหญ่โตมาก ส่วนที่เมืองจูไห่ก็สามารถส่งออกไปขายยังประเทศเวียดนามและประเทศไทยได้เช่นกัน 
นับตั้งแต่เริ่มดำเนินการ SOGEL มาเมื่อปลายปีก่อน เรือได้ขนก๊าซมาจากตะวันออกกลางมาแล้ว 2 เที่ยว ซึ่งแนวโน้มความต้องการดีมาก เดือน ม.ค. ขายได้จำนวน 1 หมื่นตัน ในราคาเฉลี่ย 3.35 หมื่นบาทต่อตัน หรือสูงกว่า 1,000 เหรียญสหรัฐต่อตัน และคาดว่าปีนี้จะขายได้ 1.25 หมื่นตันต่อเดือน หรือ 1.5 แสนตันต่อปี ทั้งนี้ยังไม่รวมกับเอ็มโอยูขายก๊าซให้กับ Shantou Chenghai Hongshen Petroleum Gas ที่ประมาณ 13 หมื่นตันต่อเดือน ซึ่งเป็นแนวโน้มที่ดีและทำให้บริษัทมีความมั่นใจที่จะขยายฐานการลงทุนไปยังเมืองอื่นๆ ของจีนมากขึ้น